Siim Kallas

Siim Kallas (født 1948) er en estisk politiker, økonom og tidligere sentralbanksjef. Han var Estlands statsminister fra 2002 til 2003, senere visepresident og kommissær for administrasjon, revisjon og bedrageribekjempelse i Europakommisjonen fra 2004 til 2010, deretter visepresident og kommissær for samferdsel fra 2010 til 2014.

Kallas tok i 1975 eksamen i fagene finans og kreditt fra Universitetet i Tartu. Han arbeidet deretter i finansministeriet i Estiske SSR og for sentralforeningen av estiske sparebanker. Han var fra 1972 og inntil 1990 medlem av det sovjetiske kommunistpartiet. Fra slutten av 1980-tallet  inntok han en kritisk holdning til Estlands økonomiske avhengighet og han spilte en viktig rolle i landets frigjøring fra Sovjetunionen. I 1991 ble Kallas direktør for Estlands nasjonalbank der han ledet landets valutareform og la grunnlaget for de omfattende økonomiske reformer Estland gjennomgikk.

Siim Kallas grunnla i 1994 Det estiske reformpartiet, et utpreget liberalistisk parti, som han ble partileder for. I 1995 ble han første gang innvalgt i Estlands nasjonalforsamling, Riigikogu. Senere samme år ble han utenriksminister. I årene 1999 til 2002 var han Estlands finansminister, deretter var Kallas landets statsminister (2002–2003).

I 2000 ble Siim Kallas tildelt Bundesverdienstkreuz, Forbundsrepublikken Tysklands fortjenstorden, i 2001 ble han utnevnt til storoffiser i den franske Æreslegionen og i 2003 ble han tildelt andre klasse av den estiske Riksvåpenets orden. Kallas er gjesteprofessor ved Universitetet i Tartu.

Siim Kallas er gift og har to barn, deriblant Kaja Kallas som ble partileder i Reformpartiet i 2018 og statsminister i 2021.

 Referanser 

 Eksterne lenker 


  Siim Kallas fra Europakommisjonen

Kategori:Estiske statsministere
Kategori:Estiske utenriksministre
Kategori:Estiske finansministre
Kategori:Medlemmer av Riigikogu
Kategori:Estiske økonomer
Kategori:Europakommissærer
Kategori:Æreslegionen
Kategori:Forbundsrepublikken Tysklands fortjenstorden
Kategori:Personer fra Tallinn